Private sektor sal moet help met dieregesondheid | Landbou
Pogings om 'n volhoubare naspeurbaarheidsprogram in Suid-Afrika van stapel te stuur, sal waarskynlik deur die private sektor gefinansier moet word.
Dr. Pieter Vervoort, voorsitter van die nasionale dieregesondheidsforum, sê die besluit is onlangs met die departement van landbou, landelike ontwikkeling en grondhervorming bespreek op 'n vergadering van belanghebbendes in die dieregesondheidsbedryf.
"Ons is reeds vier jaar lank hard aan die werk om die program van die grond af te kry. Hoewel die departement sê hy is bereid om geld beskikbaar te stel, raak die tyd nou min. Dit word die verantwoordelikheid van elkeen wat 'n aandeel in die Suid-Afrikaanse rooivleisbedryf het, om maniere te vind om die program 'n werklikheid te maak."
Vervoort sê 'n bestuursplan sal opgestel word om onder meer die finansiering en bestuur van die naspeurbaarheidsprogram te bepaal.
Intussen is die bek-en-klouseer-situasie steeds 'n doring in die bedryf se vlees.
"Daar moet nog serologiese toetse uitgevoer word om aan die wêreldorganisasie vir dieregesondheid (OIE) te stuur voordat hy Suid-Afrika weer as bek-en-klouseer-vry sal sertifiseer. Hierdie toetse word egter nie deur die departement van landbou uitgevoer nie, maar is 'n verantwoordelikheid van die provinsiale owerheid. Die owerheid is egter nog nie in die posisie om die toetse uit te voer nie," sê Vervoort.
Intussen gaan die nasionale opkomende rooivleisprodusente-organisasie (Nerpo) voort met 'n studie om die haalbaarheid daarvan te bepaal om diere binne die rooi gebied te kan verhandel.
Grensbeheer moet versterk word
Die risiko wat ooskuskoors vir Suid-Afrikaanse beesprodusente inhou, het ook aandag geniet en het daartoe gelei dat die departement van landbou, landelike ontwikkeling en grondhervorming onderneem het om die grens tussen Suid-Afrika en Zimbabwe te versterk.
"Dit is 'n dringende kwessie wat aandag moet kry. Die bruinoorbosluis, wat ooskuskoors oordra, is deesdae veel verder versprei oor die land, as wat die geval was toe ons 65 jaar gelede die siekte uitgeroei is.
"As ooskuskoors weer die land binnekom, gaan ons groot moeilikheid hê. Daarom is dit so belangrik dat daar onmiddellik aandag geskenk word aan die verstewiging van die grens tussen die twee lande."